Gemeenskap verwoes glo multimiljoenrand brandweerwaDie brandweerwa wat verwoes is. Foto: Stad Ekurhuleni Die Stad Ekurhuleni het in ŉ verklaring gesê lede van sy ramp- en noodbestuurdienste is na die Moleleki-gedeelte van die nedersetting ontbied, waar ŉ plakkershut aan die brand was. Met hul aankoms op die toneel is brandbestryders deur inwoners gekonfronteer, wat hulle met klippe bestook het. “Die bemanning moes noodgedwonge die voertuig agterlaat en vir hul lewens vlug,” het die verklaring gesê. Een van die inwoners het agter die stuurwiel van die brandweerwa ingeskuif en ŉ ent verder stilgehou waar dit aan die brand gesteek is. “Die brandweerwa, met al die reddings- en brandbestrydingstoerusting, was meer as R4.5 miljoen werd. Dit is heeltemal vernietig, niks kon gered word nie,” lui die verklaring. Volgens ooggetuies het die eienaar van die brandende plakkershut sy buurman Saterdagaand na bewering met ŉ mes doodgesteek. Die gemeenskap het wraak geneem deur sy plakkershut aan die brand te steek. “Die man se vrou en kinders kon ongedeerd uit die brandende hut ontsnap, maar die man het kritieke beserings opgedoen nadat lede van die publiek hom erg aangerand het. Hy is deur ŉ provinsiale ambulans na ŉ hospitaal gehaas.” Die polisie ondersoek die voorval. Niemand is nog in hegtenis geneem nie.